ኢሬቻ የተፈጥሮ ሀብቶች በዘላቂነት እንዲጠበቁ ከፍተኛ ሚና ይጫወታል
አዲስ አበባ፡- በኢሬቻ ህግ መሠረት ዛፎችን መንከባከብ ትልቅ ስፍራ የሚሰጠው በመሆኑ የደን ሃብት እንዲጠበቅና ተፈጥሮ ፀጋዋን ጠብቃ እንድትቀጥል ትልቅ ሚና እንዳለው የቀድሞ አባገዳ ሰንበቶ በየነ ተናገሩ። ላለፉት 16 ዓመታት ቀድሞ በአባገዳነትና ሌሎች ኃላፊነቶች ላይ የነበሩትና በአሁኑ ወቅት በአባገዳዎች ህብረት ውስጥ እያገለገሉ ያሉት አባገዳ ሰንበቶ በየነ ለኢትዮጵያን ሄራልድ እንደገለፁት፤ ገዳ ሰማይን ምድር፣ እናትና አባት ብሎም ለቱሉና መልካ ትልቅ ክብር የሚሰጥና ከፈጣሪ ዘንድ ከማይጣሱ ስድስት ህጎች ውስጥ ናቸው። ከእነዚህ ውስጥ ደግሞ መልካና ቱሉ ሰዎች ለአምላካቸው ምስጋና የያሚቀርቡበት ሥፍራ ነው። የምስጋና መርሐ ግብሩ በሐይቆች ዳርቻ ከማክበር በዘለለም የገዳ ሥርዓቱ ስምንት ከፍተኛ ተራሮችን የዚሁ መርሐ ግብር መፈፀሚያ ሥፍራዎች አድርጎ መርጧል። በመሆኑም ከእነዚህ ስፍራዎች ዛፎችን መቁረጥ በጥብቅ የተከለከለ ነው። በተጨማሪም በኢሬቻ ህግ መሠረት ዛፎችን መንከባከብ ትልቅ ስፍራ የሚሰጠው መሆኑንም አመልክተዋል። የገዳ ሥርዓትም የደን ሃብት እንዲጠበቅና ተፈጥሮ ፀጋዋን ጠብቃ እንድትቀጥል ትልቅ ሚና እንዳለው አረጋግጠዋል። የገዳ ኮሌጅ ለመክፈት ውጥን እንዳላቸው እና ከሚመለከታቸው አካላት ጋር እየተወያዩ መሆኑንም አባ ገዳ ሰንበቶ ጠቁመዋል። የኦሮሚያ ባህልና ቱሪዝም ቢሮ ምክትል ኃላፊ አቶ ከበደ ዴሲሳ በበኩላቸው፤ ገዳ እና ኢሬቻ የአንድ ሳንቲም ሁለት ገጽታዎች ናቸው ብለዋል። ገዳ ማህበራዊ፣ ፖለቲካዊ፣ ሥነልቦናዊ እና ኢኮኖሚያዊ እሴቶችን ሁሉንም በአንድ አጠቃሎ የያዘ ነው። ኢሬቻ ደግሞ የኦሮሞ ህዝብ ለፈጣሪው ‹‹ዋቃ›› ምስጋና የሚያቀርብበት መርሐ ግብር ነው። ኢሬቻ ለፈጣሪ ብቻ ሳይሆንም መልካም ሰዎችም የሚመሰገኑበት በዓል ነው። እንደ አቶ ከበደ ገለፃ፤ ውሃ በኦሮሞ ህዝብ ዘንድ ትልቅ ቦታ አለው። ከፍጥረታት ቀድሞ ውሃ የተፈጠረ
ሲሆን በኦሮሞ ባህል ጠላት እንኳን ቢሆን ውሃ አይከለክልም። በዚህም የተነሳ ኢሬቻ በተመረጡ የውሃ እና ተራራማ ቦታዎች ይከበራል።በባህሉ መሰረት ጉማ እና የመሳሰሉ እሴቶች ደግሞ የወጣቶችን አስተሳሰብ
በመልካም ለመቀየር ብሎም፣ ሠላም፣ ፍቅር፣ አንድነት፣ ድህነት ቅነሳ፣ ወዳጅነትን
ለማጠናከርና ለመሳሰሉት የጎላ ፋይዳ እንዳለውም
አስረድተዋል። በዓሉም ከ150 ዓመታት በኋላ በአዲስ አበባ መከበሩ የህዝቦችን
የዘመናት ጥያቄ የመለሰ ሲሆን ዘርፈ ብዙ ጥቅም እንዳለው አብራርተዋል። ቢሮውም ኢሬቻ በዓል አከባበር ከፖለቲካ ጣልቃ ገብነት ነፃ እንዲሆንና የበዓሉ እሴቶች ብቻ እንዲንጸባረቁበት ከሚመለከታቸው አካላት ጋር ይሰራል ብለዋል። የገዳ እና ኢሬቻን ቀጣይነት ባለው መልኩ እንዲከበርም በአገርውስጥና በውጭ ጥናቶችን የማካሄድ ውጥን መኖሩን አቶ ከበደ አረጋግጠዋል።አዲስ ዘመን ቅዳሜ መስከረም 24/2012ክፍለዮሐንስ አንበርብር 